Deputatul PSD Ion Stan a fost condamnat definitiv la doi ani de închisoare pentru trafic de influență, după ce completul de 5 judecători de la Înalta Curte de Casație și Justiției a menținut verdictul primei instanțe.

Deputatul PSD de Dâmbovița Ion Stan a fost condamnat definitiv la doi ani de închisoare cu executare, pentru trafic de influență.

Ion Stan a fost trimis în judecată în decembrie 2013, de procurorii DNA, el fiind acuzat că a cerut sume importante de bani în schimbul cărora s-a angajat față de omul de afaceri Nicușor Dima, care i-a sponsorizat campania electorală, că îi va obține contracte cu statul.

Potrivit rechizitoriului, în perioada 12 -14 noiembrie 2012, Stan a solicitat denunțătorului (Nicușor Dima) 130.000 lei, bani destinați achiziționării combustibilului necesar unor autoturisme ce urmau a fi folosite în cursul campaniei electorale, precum și achiziționării de produse alimentare ce urmau a fi împărțite în preajma alegerilor parlamentare.

„Inculpatul Stan Ion a pretins banii lăsând să se înțeleagă că are influență asupra unor funcționari cu putere de decizie, în vederea înlesnirii derulării unor contracte în curs, precum și pentru obținerea unor noi contracte de lucrări, de către firmele controlate direct sau indirect de denunțător. În zilele de 16, 19, 21 și 22 noiembrie 2012, inculpatul Stan Ion a primit, prin intermediul șoferului său, Sarca Florin, patru tranșe a câte 15.000 lei fiecare (în total 60.000 lei) o parte din bani fiind folosiți pentru achiziționarea unor materiale de promovare ce urmau a fi împărțite în campania electorală”, preciza sursa citată.

Procurorii au arătat și că, în perioada mai-noiembrie 2009, Ion Stan, având funcția de președinte al organizației județene Dâmbovița a unui partid politic, a primit, în mod indirect, în beneficiul formațiunii politice din care face parte, de la același denunțător, produse pentru campania electorală în valoare de circa 535.000 lei.

„În schimb, inculpatul l-a lăsat pe denunțător să creadă că are influență asupra unor funcționari, respectiv primari ai unor localități din județul Dâmbovița, astfel încât ar putea să determine acele primării să încheie contracte cu firme controlate direct sau indirect de către denunțător”, a mai arătat DNA.

Anchetatorii au mai recizat că solicitarea de încuviințare a arestării preventive a lui Stan a fost respinsă prin vot, la 21 decembrie 2012, de Plenul Camerei Deputaților, deși Comisia juridică a Camerei Deputaților votase anterior pentru încuviințarea arestării preventive a inculpatului.